Pakko­avioliittoja tunnistetaan Suomessa yhä enemmän – olisiko liiton mitätöinti tai kumoaminen avio­eroa parempi vaihto­ehto?

Oikeusministeriö miettii, voitaisiinko pakkoavioliitto purkaa muutenkin kuin avioerolla. Liiton kumoaminen ja mitätöiminen saavat kannatusta mutta myös epäilyjä.

Suomessa kasvanut nuori nainen viedään ulkomaille ja pakotetaan avioliittoon isän sukulaisen kanssa. Avioliiton tarkoituksena on saada miehelle oleskelulupa Suomeen.

Puolen vuoden päästä nainen onnistuu palaamaan Suomeen ilman miestään. Hän haluaisi mitätöidä avioliiton, koska hän ei ollut siihen vapaaehtoisesti suostunut.